《泛歙溪用老杜诗青惜峰峦过为韵 其五》
宋代·胡舜陟

观山如走马，倏忽千群过。水从云际来，舟疑天上坐。

羁孤猿失群，往复蚁旋磨。五韵写中肠，悲词成楚些。

作者简介：胡舜陟 (1083～1143) 字汝明，晚年自号三山老人，徽州绩溪（今安徽绩溪）人，胡仔之父。大观三年进士。历官监察御史、御史、集英殿修撰、庐州知府、广西经略使，为秦桧恶，受诬下狱死。